Noverint universi quod inter nos B., abbatem Beati Benedicti Floriacensis, et conventum ejusdem ecclesie, ac dominum Anselmum de Botainviler, militem, quondam majorem nostrum de Merovilla, super quitatione dicte majorie talis ordinatio intervenit, videlicet quod dictus Anselmus et I, uxor, ac filii et filie eorumdem dictam majoriam nobis et ecclesie nostre quittaverunt in perpetuum a nobis pacifice possidendam, ac dicte majorie proventus et redditus, scilicet redecimam, spilones et graspiliones, terratas, duos pastus ad duas ventilationes sibi et toti familie persolvendos, insuper quadraginta sol. par. in nostra tallia, omnes etiam emendas usque ad quinque solidos, districta, submonitiones, revestimenta, nonagia, trituratores, et omnem omnino justiciam et omnia alia quacumque occasione dicte majorie tam super homines nostros quam in grangia et in tota terra nostra et tota parrochia de Merovilla quocumque modo percipere poterant vel debebant; furnum preterea et molendinum que in dicta villa de Merovilla supradicti habebant nobis et ecclesie nostre in perpetuum quitaverunt, et etiam concesserunt quod ipsi vel heredes eorum vel homines vel hospites eorumdem in tota parrochia de Merovilla ullo unquam tempore neque furnum neque molendinum construere poterunt, excepto furno de Arrableto in quo homines vel hospites dictorum A. et I. et heredum ipsorum coquere poterunt; nulli vero alii in eodem furne coquere poterunt nisi de nostra licencia vel permissu, excepto etiam quod dicti A. et I. et heredes eorum infra clausuram herbergagii sui de Merovilla furnum facere poterunt ad coquendos panes proprios qui in domo sua expendentur, et neque suos homines vel hospites neque alios quoscumque ibidem recipient ad coquendum. Item concesserunt predicti quod tam nos quam prior noster de Stampis in quacumque platea ville de Merovilla in terra nostra grangiam et herbergagium facere voluerimus, ab omni tensamento, exactione et consuetudine qualibet libera et quieta construere valeamus. Nos vero in recompensationem tam quitationum quam concessionum predictarum concessimus predictis A. et I. et heredibus eorum totam terram arabilem que in parrochia de Merovilla ad prioratum nostrum de Stampis pertinebat ab eisdem in perpetuum pacifice possidendam; dictis etiam A. et I. dedimus sexviginti libras parisiensium pro quitatione furni et molendini superius expressorum. Concessimus etiam eisdem ut predictam terram et herhergagium suum de Merovilla et vineas et totum gaanagium suum quod tunc temporis iidem habebant et feoda que ab eisdem in dicta parrochia de Merovilla tenentur, insuper et omnes paleas, forragia, fabagia omnium nostrarum decimarum et campipartium, exceptis duabus postatis forragii quas cum viciis et forragio viciarum et leguminibus nobis retinemus, forragia etiam pisorum et lenticularum, si ad grangiam nostram deducta fuerint, que tamen ex necessitate ad dictam grangiam non differentur, homines etiam et hospites eorumdem et omnia quecumque dicti A. et I. in parrochia de Merovilla tunc temporis possidebant, excepto tensamento, in feodum ligium a nobis teneant in futurum, salva fidelitate domini regis et aliorum dominorum quos ante istas conventiones habebant. Segetes vero nostre tam decimarum quam campipartium nostrarum omnium ad nostram grangiam de Merovilla deferentur et infra diem Cinerum triturabuntur. Trituratores etiam segetum nostrarum, prout segetes fuerint triturate quandocumque voluerint, paleas et omnia forragia in curiam grangie nostre projicient, et dicti A. et I. et heredes eorum ea tenentur asportare, et de hiis sic curiam grangie nostre liberare tenentur, quod trituratores nostri non impediantur. Serviens vero noster vel etiam servientes, si plures fuerint, cui vel quibus grangie nostre custodiam deputabimus, dictis A. et I. et heredibus eorum jurabunt quod forragia et alia supradicta que in grangia nostra percipere debent fideliter conservabunt. Sciendum insuper quod de omnibus terris et vineis supradictis que a nobis dicti A. et I. tenent in feodum ligium, ut superius est expressum, omnem decimam nobis et ecclesie nostre reddere tenebuntur. Has autem concessiones et quitationes dicti A. et I., uxor ejus, ac omnes filii et filie eorumdem, qui ad annos discretionis pervenerant, juramento corporaliter prestito, firmaverunt se in omnibus fideliter servaturos. Ne igitur super premissis dissensio oriatur vel de cetero aliquid immutetur, ad preces et instantiam partium, nos V., abbas Sancti Evurcii, et L. decanus, et J. cantor, et A. archidiaconus Aurelianensis, presentibus litteris sigilla nostra duximus apponenda. Actum anno Domini M° CC° vicesimo primo.